Hoër rentekoers ‘nie die antwoord’Die Reserwebank gaan Donderdag na verwagting nog ‘n rentekoersverhoging aankondig – slegte nuus vir verbruikers met skuld. (Argieffoto: Maroela Media) Verbruikers wat reeds noustrop trek gaan na verwagting Donderdagmiddag nóg slegte nuus kry. Alle aanduidings is dat die Reserwebank se monetêre beleidskomitee die repokoers – die koers waarteen die Reserwebank geld aan handelsbanke leen – vir die negende agtereenvolgende keer gaan verhoog. Die verwagting is dat die Reserwebank die koers met minstens 25 basispunte gaan verhoog. Dit sal die repokoers op 7,5% te staan bring en die prima-uitleenkoers op 11%. Die Reserwebank is tussen hamer en aambeeld vasgevang en dit is nie onmoontlik dat ŉ selfs groter verhoging aangekondig kan word nie. Die bank moet egter ook die uitwerking van nóg ŉ rentekoersverhoging op ŉ ekonomie wat reeds op sy knieë is, in berekening hou. Thys van Zyl, hoof van produkontwikkeling by Everest Wealth, meen hoër rentekoerse wat verbruikers selfs verder gaan knou, is nie die antwoord nie. Hy sê dit is in die eerste plek nie die antwoord om inflasie af te druk nie en daar moet eerder op probleme soos beurtkrag gefokus word om inflasie in bedwang te hou. “Suid-Afrika het in hierdie stadium groter probleme in die vorm van voortslepende beurtkrag wat ŉ geweldige impak op inflasie, kosprysinflasie, vervoerkoste en die algemene lewenskoste van verbruikers het,” sê Van Zyl. “As ons nie beurtkrag se uitwerking op inflasie kan verminder nie, gaan ons nie hardnekkige inflasie kan afbring nie – al word die rentekoers nog drie of vier keer verhoog. Die rentekoers is oor die afgelope 16 maande al soveel keer verhoog en dit is duidelik dit werk nie om inflasie hok te slaan nie.” Van Zyl meen soos die meeste ander ekonome dat die koers met 25 basispunte verhoog gaan word; dit sal beteken die rentekoers is sedert November 2021 al met 375 basispunte verhoog. “Die Reserwebank sal definitief na ander opsies moet begin kyk as om net rentekoersverhogings toe te pas. Daar sal proaktief gedink moet word oor hoe om dit makliker te maak vir verbruikers wat behoorlik klippe kou met lewenskoste wat die hoogte inskiet.” Vir diegene met skuld kan vandag se aankondiging dalk nog slapelose nagte beteken en vir baie mense gaan dit al hoe moeiliker word om hul skuld te vereffen. Mense met beleggings en geld in die bank word egter positief deur ŉ rentekoersverhoging geraak. Samuel Seeff, voorsitter van die Seeff-eiendomsgroep, meen die Reserwebank moet enige verhoging tot die minimum beperk – en dit selfs oorweeg om ŉ verdere verhoging vir eers te laat vaar. Hy sê ook die Eskom-krisis, ŉ verdere verswakking in sakevertroue en die ineenkrimping van die ekonomie met 1,3% in die laaste kwartaal van verlede jaar, beteken die ekonomie het al die hulp nodig wat hy kan kry. Hy waarsku dat kopers en huiseienaars by die hoër rentekoers sal moet aanpas – en dat dit ŉ rimpeluitwerking op die res van hul begroting gaan hê.